Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) vykdomo pirkimo Nr. 9685445 „Reagentai ir papildomos priemonės laboratoriniams tyrimams atlikti su analizatoriais panaudai“ (toliau – Pirkimas) (Pirkimas susijęs su dinaminės pirkimo sistemos (toliau – DPS) sukūrimu) dokumentų atitikties Įstatymui ir jį įgyvendinantiems teisės aktams peržiūra. 

Tarnyba, prevencine tvarka peržiūrėjusi Pirkimo dokumentus ir atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl kvalifikacijos reikalavimo
Įstatymo 47 straipsnio 1 dalyje nurodyta, kad nustatyti kandidatų ar dalyvių kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu, tikslūs ir aiškūs. Įstatymo 47 straipsnio 7 dalyje nurodyta, kad tiekėjo kvalifikacijos reikalavimai nustatomi pagal Viešųjų pirkimų tarnybos patvirtintą tiekėjo kvalifikacijos reikalavimų nustatymo metodiką[footnoteRef:2] (toliau – Metodika). Pažymėtina, jog Metodikos 16 punkte nurodyta, kad nustatant, kas konkrečiu atveju laikoma panašiu pirkimo objektu, neleistina pernelyg susiaurinti vertinamo dalyko. [2:  Tiekėjo kvalifikacijos reikalavimų nustatymo metodika, patvirtinta Viešųjų pirkimų tarnybos direktoriaus 2017 m. birželio 29 d. įsakymu Nr. 1S-105 (žr. aktualią redakciją).] 

Pirkimo sąlygų 2 priedo „Tiekėjų kvalifikacijos reikalavimai“ (toliau – 2 Priedas) 2 punkte nustatytas reikalavimas: „Tiekėjas, per paskutinius 3 metus iki pasiūlymo pateikimo termino pabaigos, pagal vieną ar daugiau įvykdytų, ar tebevykdomų sutarčių, yra savo jėgomis turi būti tinkamai patiekęs/pagaminęs laboratorinių reagentų sveikatos priežiūros įstaigoms, kurių bendra suma yra ne mažesnė kaip: 1 kategorija – 81 818,18 Eur be PVM; 2 pirkimo dalis – 196 115,70 Eur be PVM; 3 kategorija – 181 074,38 Eur be PVM; 4 pirkimo dalis – 12 727,27 Eur be PVM; 5 kategorija – 80 578,51 Eur be PVM“. 
Atsižvelgiant į tai, kad techninio ir profesinio pajėgumo vertinimo tikslas – įsitikinti, jog tiekėjas turi numatomai sudaryti Pirkimo sutarčiai vykdyti būtinus žmogiškuosius ir techninius išteklius bei patirtį, kyla abejonių, ar šiuo atveju reikalavimas būti patiekus / pagaminus tik laboratorinių reagentų sveikatos priežiūros įstaigoms nėra pernelyg susiaurintas. Pažymėtina, kad šiuo atveju DPS suskirstyta į 5 kategorijas[footnoteRef:3], kurių pirkimo objektai skiriasi. 1, 2, 3 ir 5 kategorijose perkami ne tik reagentai, bet ir papildomos laboratoriniams tyrimams atlikti skirtos priemonės, o 4 kategorijos pirkimo objektą sudaro testai gliukozės tyrimams atlikti. Atsižvelgiant į tai, nėra aišku, kodėl tiekėjo kvalifikacijai pagrįsti nebūtų laikoma tinkama patirtis tiekiant ir (ar) gaminant kitas pagal paskirtį panašias prekes, skirtas laboratoriniams tyrimams atlikti, pavyzdžiui, laboratorinius testus, diagnostikos priemones ar kitas laboratorinės paskirties prekes. Taip pat nėra aišku, kodėl analogiška laboratorinių reagentų, testų ar kitų panašios paskirties prekių tiekimo / gamybos patirtis būtų laikoma netinkama vien dėl to, kad prekės buvo tiektos ne sveikatos priežiūros įstaigai, o, pavyzdžiui, kariuomenei, laboratorijai, mokslo institucijai ir pan. Atsižvelgiant į Metodikos 16 punkto sąlygą, rekomenduotina pakartotinai įsivertinti ir patikslinti nustatytą kvalifikacijos reikalavimą, nesiaurinant vertinamo dalyko, t. y. vertinti tiekėjo patirtį ne tik tiekiant / gaminant laboratorinius reagentus sveikatos priežiūros įstaigoms, bet ir tiekiant / gaminant kitas panašias į atitinkamos DPS kategorijos pirkimo objektą prekes, neapsiribojant jų tiekimu tik sveikatos priežiūros įstaigoms. [3:  „DPS skirstomas į 5 kategorijas, kurių dalykas numatytas šių pirkimo sąlygų 3.1 punkte:
1 kategorija  - Reagentai ir papildomos priemonės šlapimo tyrimams atlikti su analizatoriais panaudai;
2 kategorija - Reagentai ir papildomos priemonės hematologiniams tyrimams atlikti su analizatoriais panaudai;
3 kategorija - Reagentai ir papildomos priemonės biocheminiams, imunofermentiniams, imunocheminiams tyrimams atlikti su analizatoriais panaudai;
4 kategorija - Testai gliukozės tyrimams atlikti;
5 kategorija - Reagentai ir papildomos priemonės kraujo dujų, CRB, elektrolitų tyrimams atlikti su analizatoriais panaudai“.] 


2. Dėl skelbime nurodytos informacijos
2.1. Skelbimo apie pirkimą 5.1.3 papunktyje prie kiekvienos DPS kategorijos DPS galiojimo terminas apibrėžtas konkrečiomis datomis: „Pradžios data: 05/11/2026; Trukmės pabaigos data: 05/11/2036. Analogiškai DPS galiojimo terminas nurodytas Centrinės viešųjų pirkimų informacinės sistemos (toliau – CVP IS) skiltyje „Peržiūrėti DPS“. Tačiau Pirkimo sąlygų 3.4 papunktyje nustatyta: „DPS galioja 120 mėnesių nuo DPS sukūrimo datos“. Taigi, šiuo atveju skelbime apie pirkimą ir Pirkimo sąlygose nustatytos skirtingos DPS galiojimo termino sąlygos. Pažymėtina, kad, jeigu yra prieštaravimų ar neatitikimų tarp skelbime apie pirkimą pateiktos informacijos ir kitų pirkimo dokumentų sąlygų, teisinga laikoma skelbime apie pirkimą pateikta informacija (Įstatymo 35 straipsnio 3 dalis). Atsižvelgiant į tai, rekomenduotina patikslinti Pirkimo dokumentų sąlygas, susijusias su DPS galiojimo terminu, pašalinant nustatytus prieštaravimus.
2.2. Skelbimo apie pirkimą 5.1.5 papunktyje prie kiekvienos DPS kategorijos nurodyta konkrečios kategorijos numatoma vertė. Tačiau skelbime apie pirkimą nurodytos DPS kategorijų numatomos vertės neatitinka Pirkimo sąlygų 3.5 papunktyje nurodytų DPS kategorijų numatomų verčių. Pavyzdžiui, skelbime apie pirkimą 3 kategorijos numatoma vertė nurodyta 1 810 744 Eur be PVM, o Pirkimo sąlygų 3.5 papunktyje šios kategorijos maksimali numatoma vertė – 1 810 743,80 Eur be PVM; 4 kategorijos atitinkamai – 18 182 Eur be PVM ir 18 181,82 Eur be PVM. Pažymėtina, kad nurodyti tik keli nustatytų neatitikimų pavyzdžiai – analogiški neatitikimai nustatyti visose DPS kategorijose. Atsižvelgiant į tai, rekomenduotina patikslinti Pirkimo dokumentų sąlygas, susijusias su DPS kategorijų numatomomis vertėmis, pašalinant nustatytus neatitikimus.

3. Kiti pastebėjimai
3.1. Konkretaus pirkimo sąlygų 1.3 papunktyje nustatyta: „Pasiūlymą šiame konkrečiame pirkime gali pateikti tik tiekėjai, kuriems leista dalyvauti DPS“. Pažymėtina, kad Įstatymo 79 straipsnio 9 dalyje nustatyta: „<...> Kai dinaminė pirkimo sistema suskirstyta į kategorijas, perkančioji organizacija išsiunčia kvietimus visiems kandidatams, kuriems leista dalyvauti atitinkamoje pirkimo kategorijoje“.
Šiuo atveju DPS yra suskirstyta į 5 kategorijas, todėl konkrečiame pirkime gali dalyvauti ne visi tiekėjai, kuriems leista dalyvauti DPS, o tik tiekėjai, kuriems leista dalyvauti atitinkamoje DPS kategorijoje. Analogiška sąlyga numatyta ir Tarnybos parengtose pavyzdinėse konkretaus pirkimo vykdymo dinaminėje pirkimo sistemoje sąlygose.
Atsižvelgiant į tai, rekomenduotina patikslinti konkretaus pirkimo sąlygų 1.3 papunktį, kaip nurodyta Tarnybos parengtose pavyzdinėse sąlygose, nustatant, kad pasiūlymą konkrečiame pirkime gali pateikti tik tiekėjai, kuriems leista dalyvauti atitinkamoje DPS kategorijoje.
3.2. Pirkimo dokumentuose DPS suskirstymui apibūdinti nevienodai vartojamos sąvokos. Pirkimo sąlygose vartojama sąvoka „DPS kategorija“ (1–5 kategorijos), tačiau 2 Priede toms pačioms DPS kategorijoms apibūdinti vartojamos skirtingos sąvokos  „kategorija“ ir „pirkimo dalis“ (pvz., „1 kategorija“, „2 pirkimo dalis“, „3 kategorija“, „4 pirkimo dalis“, „5 kategorija“).
Atkreiptinas dėmesys, kad pagal dinaminės pirkimo sistemos teisinį reglamentavimą dinaminė pirkimo sistema gali būti skirstoma į kategorijas. Todėl sąvokos „DPS kategorija“ ir „pirkimo dalis“ nėra tapačios ir neturėtų būti vartojamos kaip sinonimai.
Atsižvelgiant į tai, kad Pirkimo dokumentai turi būti tikslūs, aiškūs ir be dviprasmybių (Įstatymo 35 straipsnio 4 dalis), rekomenduojama peržiūrėti ir patikslinti Pirkimo dokumentus, nuosekliai vartojant sąvoką „DPS kategorija“.
3.3. Pirkimo dokumentuose ir CVP IS nurodytas bendras BVPŽ kodas 33100000 „Medicinos įranga“, nors Pirkimo objektą sudaro skirtingos prekės: laboratoriniai reagentai, testai, papildomos laboratoriniams tyrimams atlikti skirtos priemonės bei analizatoriai panaudai. Atsižvelgiant į tai, rekomenduojama įvertinti, ar Pirkimo objektui neturėtų būti priskirti ir papildomi BVPŽ kodai, kurie tiksliau apibūdintų Pirkimo objektą. 
3.4. Pirkimo sąlygų 3.2 papunktyje numatyta, kad „<...> reikalavimai pirkimo objektui bus pateikiami konkretaus pirkimo sąlygose“. Atsižvelgiant į tai, kad DPS 1, 2, 3 ir 5 kategorijose numatytas reagentų ir papildomų priemonių tiekimas su analizatorių panauda, rekomenduojama rengiant konkrečių pirkimų sąlygas, įskaitant technines specifikacijas, užtikrinti tiekėjų galimybę konkuruoti siūlant reagentus ir papildomas priemones kartu su jų siūlomų analizatorių panauda atitinkamos sutarties laikotarpiui. Reikalavimai neturėtų būti nepagrįstai siejami su pagal ankstesnę sutartį naudotu konkrečiu analizatoriumi, nes tai galėtų apriboti kitų tiekėjų galimybes pateikti pasiūlymus. Papildomai siūloma susipažinti su Tarnybos ataskaitoje „Laboratorijos reagentų ir diagnostikos priemonių viešieji pirkimai 2013–2015 m.“ aptartomis konkurencijos rizikomis.

Atsižvelgdama į tai, kas nurodyta, Tarnyba rekomenduoja patikslinti / pakeisti Pirkimo dokumentus pagal šioje Rekomendacijoje pateiktas pastabas. Įvertinus tai, jog tam tikri Pirkimo dokumentų pakeitimai susiję su kvalifikacijos reikalavimų patikslinimu, dėl kurių galėtų atsirasti naujų dalyvių, toks pakeitimo pobūdis vertintinas kaip esminis, todėl vykdant tarptautinių pirkimų procedūras negali būti atliekamas pagal Įstatymo 36 straipsnio 6 dalį. Atsižvelgiant į nurodytą, Tarnyba rekomenduoja šį Pirkimą nutraukti. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:4] ir 4[footnoteRef:5] dalių nuostatomis.  [4:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [5:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 



